**TLAČOVÁ SPRÁVA**

**Marec v Kine Tabačka!**

**7. marec, Košice – Koncom marca v priestoroch Kina Tabačka uvedieme niekoľko zaujímavých filmov. Filmovú jazdu zahájime v sobotu 23. marca o 19:00 filmom Zbohom jazyku, premietaným v rámci cyklu Godard fest a zakončí ju Febio fest v Tabačke, ktorý potrvá od 30. do 31. marca.**

V druhej polovici marca sme upriamili pozornosť na filmový *cyklus Godard fest*. *Jean – Luc Godard* je francúzsky režisér švajčiarskeho pôvodu. Svoju kariéru zahájil hneď po skončení štúdií etnológie, ako spolupracovník filmovej revue *Cahiers du Cinéma*, kde písal pod rôznymi pseudonymami. Po sérii krátkych filmov nakrútil s *Francoisom Truffautom* dokument *Príbeh vody (1958)*. O rok neskôr debutoval celovečerným hraným filmom *Na konci s dychom*, ktorý na MFF v Berlíne v roku 1960 získal cenu za réžiu. *Godard* je považovaný za spolutvorcu francúzskej novej vlny. Jeho prínos do kinematografie možno vnímať najmä prostredníctvom výrazových a štylistických novotvarov, používania početných citátov a citácií, narážok na dobové javy a taktiež prostredníctvom dokumentaristických postupov. Aj napriek tomu, že pre neho literatúra skončila pri *Rielkem* a filozofia pri *Sartrovi*, *Godardovi* sa nové formy jazyka ešte stále hľadať chce, čo možno spozorovať v jeho najnovšom filmovom počine *Zbohom jazyku*.

Ďalším významným filmovým podujatím odohrávajúcim sa aj v Kine Tabačka je *Febio fest*. *Febio fest* je medzinárodný festival filmových klubov. V rámci tohto festivalu sa v Kine Tabačka posledný marcový víkend budú premietať dva filmy z českej a slovenskej produkcie. V sobotu 30. marca sa môžete tešiť na film režiséra *Juraja Šlauka Punk je hned!*. Snímok je inšpirovaný životom „pankáčov“. Ide o rozprávanie príbehu zo života tridsaťročného *Kwička*, ktorého idylický svet jedného dňa narazí na hranu všeobecne platných pravidiel. Nasledujúci deň bude patriť filmu *Chvilky* pod taktovkou *Beaty Parkanovej*. Dej filmu *Chvilky* sa odohráva okolo mladej *Anežky (Jenovéfy Bokovej)* a hovorí o základných situáciách, vzťahoch a emóciách, ktoré stretávajú každého z nás. Hovorí o láske, bolesti, oddanosti, ale tiež o nádeji, že človek dokáže svoje zranenia premeniť v silu.

Kino Tabačka ponúka svojim návštevníkom výnimočný filmový zážitok v industriálnych priestoroch bývalej tabakovej továrne na Gorkého 2 ulici v Košiciach. Aktuálny program kina je k dispozícii na webe a FB stránke Tabačky Kulturfabrik.

**Program:**

23.3. - Zbohom jazyku o 19:00 h., vstupné 3/2 €

24.3. – Juraj Maliček o Godardovi – Bláznivý Petríček na konci s dychom? o 19:00 h., vstupné 3 €

26.3. – Kniha obrazov o 19:00 h., vstupné 3/2 €

30.3. – Punk je hned! o 19:00 h., vstupné 3/2 €

31.3. – Chvilky o 19:00 h., vstupné 3/2 €

**Zdroj ďalších informácií:**

<https://www.facebook.com/tabackafanpage/>

https://www.tabacka.sk/

**Kontaktná osoba:**

Barbara Denciová

Mail: barbara@tabacka.sk

Tel.: +421 907 908 483

[www.tabacka.sk](http://www.tabacka.sk/)